Afsondering: Ramaphosa spreek SA Woensdagaand toePres. Cyril Ramaphosa. (Foto: Elmond Jiyane,/GCIS) Die presidensie het bevestig dat pres. Cyril Ramaphosa die land Woensdagaand om 20:30 gaan toespreek. Ramaphosa het amper drie weke laas die land, wat weens die Covid-19-pandemie en die ekonomiese uitwerking daarvan bykans op sy knieë gedwing is, toegespreek. “Die president se toespraak volg op ŉ rits vergaderings met die kabinet en die nasionale koronavirus-bevelraad,” het die presidensie ŉ kort rukkie gelede gesê. Die DA-leier, John Steenhuisen, het Dinsdag gesê dit is hoog tyd dat Ramaphosa “ophou wegkruip” en Suid-Afrikaners oor die toenemende afsonderingskrisis toespreek. “Sedert sy aankondiging oor die afwenteling na vlak 4 van die afsonderingstydperk, was die president nêrens te sien nie en het hy dit aan ŉ handvol ministers oorgelaat om die twyfelagtige besluite van die bevelraad oor te dra,” het Steenhuisen gesê. Steenhuisen het gevra dat Ramaphosa die land minstens een keer per week toespreek en ook dat hy die data bekend maak waarop die voortgesette afsondering gegrond word. Hy vra dat dié data inligting soos die ouderdom, MIV-status en ander toestande van slagoffers insluit. “Elke dag wat ons ekonomie gesluit bly, kos die lande miljarde rande. Sedert die president die laaste keer ŉ toespraak gelewer het, moes groot getalle ondernemings hul deure sluit en is duisende meer Suid-Afrikaners sonder werk en ŉ inkomste gelaat,” het Steenhuisen gesê. Steenhuisen het gesê Ramaphosa moet aan 58 miljoen Suid-Afrikaanse burgers – nie onderdane nie – verantwoording doen. “Hy het ŉ plig om voor hulle te verskyn en te verduidelik nie net wat sy regering doen om hul lewens en inkomste te beskerm nie, maar ook hoekom.” Hou Maroela Media dop vir meer inligting oor Ramaphosa se toespraak.